આ વાત પ્રતાપ સુધી પહોંચતાં તેણે માનસિંહને કહેવડાવ્યું કે પોતાની બહેન-દીકરીઓને મુઘલો અને તુર્કો જેવા વિધર્મીઓ સાથે પરણવાનાર રાજપૂતો સાથે ભોજન લેવા કરતાં મરવું બહેતર છે. માનસિંહ માટે પ્રતાપની વાત લપડાક સમી હતી. માનસિંહ પીરસેલી થાળીએ ઊભો થઇ ગયો અને પ્રતાપને ધમકીભરી ભાષામાં કહ્યું કે, "તમારી આઝાદી કેવી રીતે ટકાવો છો તે હું જોઈ લઈશ. હવે આ ધરતી તમને વધુ સમય સંઘરી નહિ શકે! તમારા ગર્વના ચૂરેચૂરા ન કરી દઉં તો હું માનસિંહ નહીં." તેની સાથે માનસિંહ ઉદેપુરના ઉદયસાગર તળાવથી દિલ્હીની વાટે નીકળી પડ્યો. તેના જવા સાથે જ સ્વમાની પ્રતાપે માનસિંહ જ્યાં જમવા બેઠો હતો ત્યાં બે-બે ગાહ જમીન ખોદાવી ગંગાજળ છંટાવ્યું. માનસિંહ સાથે બેઠેલા સેનાપતિઓને સ્નાન કરાવી પવિત્ર કરાવ્યા. એટલું જ નહીં, માનસિંહના ભોજન માટે જે વાસણો ઉપયોગમાં લેવાયાં હતાં તે બધાં તળાવમાં ફેંકાવી દીધાં.